N3-ongeluk: Twee dood, verkeer erg opgehoopFoto Twitter via @TrafficSA. Twee mense is dood en nog twee ernstig beseer toe ŉ luikrugvoertuig en ŉ vragmotor vroegoggend op die N3 in ŉ ongeluk betrokke was. William Ntladi, woordvoerder van die Ekurhuleni-nooddienste, het aan Maroela Media bevestig die ongeluk het by die Van Buuren-afrit op die N3 aan die Oos-Rand plaasgevind. Drie bane se verkeer word deur die ongeluk vertraag en verkeer is in albei rigtings ver opgehoop. Talle Twittergebruikers het foto’s van die toneel gedeel en gesê hulle sal beslis nou laat wees vir werk. Volgens Ntladi is die bestuurder en voorste passasier van die luikrugvoertuig op slag dood en moes paramedici meganiese toerusting gebruik om die liggame uit die wrak te verwyder. Foto: Twitter via @itrafficgp “Een ander passasier is per mediese helikopter na die Sunshine-hospitaal in Benoni vervoer en die ander per ambulans na ŉ hospitaal in Vosloorus. “Die twee insittendes van die vragmotor het met geringe beserings van die ongeluk afgekom,” het Ntladi gesê. Nooddienste is nog op die toneel en wag vir forensiese patologiese dienste om by die toneel op te daag. Volgens hom sal die pad binne ongeveer ŉ halfuur weer oopgestel word vir verkeer.